Súlyos sérüléseket szenvedett egy magyar artista Erdélyben, írja a Krónika. Eddig tisztázatlan körülmények között szombaton egy budapesti cirkuszi társulat előadása közben lezuhant egy magyar artista az erdélyi Vajdahunyadban. A Krónika azt is írja, hogy a román hatóságok bűnvádi eljárást indítottak az ügyben gondatlanságból elkövetett testi sértés gyanúja miatt.

Az esetről videó is készült. Ezen látni, hogy az artista már pár méter magasban van, amikor egyszer csak elszakad a kötele, és a mélybe zuhan. Az előadását egyébként a balesete előtt kezdte nem sokkal. Annyi szerencséje volt, hogy nem fejjel lefelé lógott a levegőben. Az is valószínűsíthető a videó alapján, hogy nem az artista hibázott, hanem a kötele volt rosszul rögzítve a helyszínen.

A fájdalmában kiabáló 19 éves nőt ölben vitték el a helyszínről. A helyi kórház szóvivője szerint súlyos állapotban van, eltört a medencéje, a lábszára és a keze is. Hétfőn dől el, hogy szükség lesz-e műtétre a sérülései miatt.